recursal/SuperWikiNEXT-32B huggingface dataset:
**אפרים ליפשיץ** (2004–1909) היה צייר ישראלי, יליד פולין.

קורות חיים
----------

אפרים ליפשיץ נולד בסטולין, פולין, בשנת 1909 למשפחה דתית בת 12 ילדים. ליפשיץ למד ב"חדר" ובבית הספר "תרבות". לאחר סיום לימודיו היה ליפשיץ פעיל במסגרות ציוניות בעיירה ופעל כצייר אוטודידקט. בין השנים 1933–1935 שהה בפריז, צרפת. בשנת 1935 עלה לארץ ישראל והתיישב בתל אביב. הוא עבד בבניין ובתיאטרון "האוהל". בשנת 1937 הצטרף לארגון "ההגנה". בתקופת מלחמת השחרור אף גויס לצה"ל מטעם מחתרת ההגנה. בשנת 1944 למד ציור אצל אהרון אבני ובין השנים 1945–1948 למד ציור בסטודיו של יחזקאל שטרייכמן ואביגדור סטימצקי בתל אביב.

בשנת 1951 נמנה ליפשיץ על מקימי "קבוצת העשרה" והציג בכל תערוכותיה. בין השנים 1952–1974 עבד בבנק הפועלים. בשנת 1953 נמנה עם מייסדי כפר האמנים בעין הוד ובשנת 1970 הצטרף כחבר לקריית האמנים בצפת ואף כיהן כיו"ר הקריה. בשנת 1964 הציג ביחד עם קבוצת "תצפית". בין השנים 1970–1980 היה חבר בקבוצת רוסטרום.

יצירותו המוקדמת של ליפשיץ, לפני עלייתו לארץ ישראל, לא נשתמרה. היא הכילה עבודות דקורטיביות, תפאורות, ציורי אקוורל פיגורטיביים ועוד. לאחר עלייתו שינה ליפשיץ את סגנון ציורו, שהפך לאקספרסיבי, בהשפעת יצירות "אסכולת פריז". במהלך שנות ה-50 של המאה ה-20 ניכרת ביצירותיו השפעת קבוצת אופקים חדשים. יצירותיו הכילו תיאורי נוף ותפנים העשויים במשיכות מכחול חופשיות, בשימוש בקווי קונטור ובשימוש בצורות דקורטיביות. סדרת הציורים "עין גדי", משנות השישים של המאה ה-20, עשויה כהפשטה של הטבע העשויה בעזרת רשת של קווים צבעוניים. בסוף שנות ה-90, בעקבות תאונת דרכים, עבר לציור בגירי פסטל.

במסגרת מיזם הנצחת אמנים ואנשי במה של עיריית תל אביב, נקבעה לוחית זיכרון על ביתו של אפרים ליפשיץ ברחוב ארלוזורוב 8 פינת אדוארד ברנשטיין 21 בתל אביב.

לימודים
-------

לוחית זיכרון על ביתו של אפרים ליפשיץ
* 1944 - הסטודיו של אהרון אבני, תל אביב
* 1948-1945 - הסטודיה, תל אביב
* 1952-1951 - השתלמות בבית הספר לאמנות *גראנד שומייר*, פריז, צרפת.

פרסים
-----

* 1958 - פרס דיזנגוף
* 1968 - פרס הסתדרות העובדים הכללית, ישראל
* 1988 - פרס לציור ולפיסול על-שם נחום גוטמן, הסתדרות הכללית של העובדים בארץ ישראל.

קישורים חיצוניים
----------------

ויקישיתוף מדיה וקבצים בנושא **אפרים ליפשיץ** בוויקישיתוף
* אפרים ליפשיץ, באתר מרכז המידע לאמנות ישראלית, מוזיאון ישראל

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 280775
* NLI: 987007513376605171
* ULAN: 500485634
* VIAF: 311793897
* WorldCat: viaf-311793897

 |
**NGC 3132** (הידועה גם בשמות: **ערפילית שמונה פרצים**, **ערפילית הטבעת הדרומית** או **קאלדוול 74**) היא ערפילית פלנטרית בהירה ונחקרת בהרחבה בקבוצת הכוכבים מפרש. מרחק הערפילית מכדור הארץ מוערך כ-613 פארסק, או 2,000 שנות אור.

ערפילית הטבעת הדרומית נבחרה כאחד מחמשת העצמים הקוסמיים שנצפו וצולמו על ידי טלסקופ החלל ג'יימס ווב של נאס"א כחלק מפרסום תמונות המדע הראשונות שלו בתאריך 12 ביולי 2022.

גרעין הערפילית הפלנטרית
-----------------------

תמונות של ערפילית הטבעת הדרומית חושפות שני כוכבים קרובים זה לזה בתוך הערפילית, אחד בבהירות נראית של 10, והשני של 16. הכוכב המרכזי של הערפילית הפלנטרית הוא ננס לבן, והוא העמום מבין שני הכוכבים. הכוכב המרכזי הלוהט בטמפרטורה של כ-100,000K התפוצץ כעת מהשכבות החיצוניות שלו וגורם לערפילית להאיר מפליטת הקרינה האולטרה- סגולה העזה שלו.

קישורים חיצוניים
----------------

ויקישיתוף מדיה וקבצים בנושא **NGC 3132** בוויקישיתוף
* NGC 3132, בבסיס הנתונים SIMBAD לגרמי שמיים אסטרונומיים
* NGC 3132, בבסיס הנתונים SIMBAD לגרמי שמיים אסטרונומיים

הערות שוליים
------------

1. 1 2 3  HUBBLE HERITAGE, HubbleSite.org (באנגלית)
2. ↑  Rob Garner, NASA Shares List of Cosmic Targets for Webb Telescope’s 1st Images, NASA, ‏2022-07-08
3. ↑  Ana Monreal-Ibero, Jeremy R. Walsh, The MUSE view of the planetary nebula NGC 3132, **Astronomy & Astrophysics** 634, 2020-02, עמ' A47 doi: 10.1051/0004-6361/201936845
בגאומטריה, **נוסחת הֵרון** משמשת לחישוב שטח של משולש על-פי אורכי שלוש צלעותיו. 
הנוסחה קובעת שהשטח הוא {\displaystyle \mathrm {area} ={\sqrt {s\left(s-a\right)\left(s-b\right)\left(s-c\right)}}={\ {\sqrt {(a+b+c)(a+b-c)(b+c-a)(c+a-b)\,}}\ \over 4}}, כאשר *b ,a,* ו-*c* הם אורכי הצלעות, ו-{\displaystyle s={\frac {a+b+c}{2}}} היא מחצית ההיקף.

אי-שוויון המשולש מבטיח שכל הביטויים תחת סימן השורש חיוביים.

היסטוריה
--------

גילוי הנוסחה מיוחס להרון מאלכסנדריה במאה הראשונה, והוכחה לנוסחה מופיעה בספרו "מטריקה" (*Metrica*). אף על פי כן, כיום מאמינים כי ארכימדס כבר הכיר את הנוסחה ואף ייתכן כי הנוסחה הייתה ידועה זמן רב קודם לכן.
המתמטיקאי הסיני צ'ין ג'יו-האו גילה אותה מחדש במאה ה-13.

הוכחה
-----

להלן הוכחה מודרנית הנעזרת באלגברה ובטריגונומטריה. הוכחה זו שונה למדי מההוכחה שניתנה על ידי הרון.

נניח כי *a*, *b*, *c* מייצגות את צלעות המשולש, וכי *A*, *B*, *C* מייצגות את הזוויות הנגדיות להן, בהתאמה. על פי משפט הקוסינוסים

{\displaystyle \cos(C)={\frac {a^{2}+b^{2}-c^{2}}{2ab}}}.
באמצעות שימוש באלגברה מגיעים ל-:

{\displaystyle \sin(C)={\sqrt {1-\cos ^{2}(C)}}={\frac {\sqrt {4a^{2}b^{2}-(a^{2}+b^{2}-c^{2})^{2}}}{2ab}}}.
הגובה לבסיס *a* הוא (*b*sin(C, ומכאן נובע ש-:

|  |  |
| --- | --- |
| {\displaystyle ={\frac {1}{2}}({\mbox{base}})({\mbox{altitude}})} | {\displaystyle S\,} |
| {\displaystyle ={\frac {1}{2}}ab\sin(C)} |  |
| {\displaystyle ={\frac {1}{4}}{\sqrt {4a^{2}b^{2}-(a^{2}+b^{2}-c^{2})^{2}}}} |  |
| {\displaystyle ={\frac {1}{4}}{\sqrt {(c^{2}-(a-b)^{2})((a+b)^{2}-c^{2})}}} |  |
| {\displaystyle ={\frac {1}{4}}{\sqrt {(c-(a-b))((c+(a-b))((a+b)-c))((a+b)+c)}}} |  |
| {\displaystyle ={\sqrt {s\left(s-a\right)\left(s-b\right)\left(s-c\right)}}.} |

כאשר s מוגדר כ-:

|  |
| --- |
| {\displaystyle \ s={\frac {a+b+c}{2}}} |

הכללה
-----

נוסחת הרון היא למעשה מקרה פרטי של נוסחת ברהמגופטה (Brahmagupta's formula) לשטח של מרובע החסום במעגל, ושניהם הם למעשה מקרים פרטיים של נוסחת ברטשניידר לשטח של מרובע.

הצגת נוסחת הרון באמצעות דטרמיננטה במונחים של ריבועי המרחקים בין שלושה קודקודים,

{\displaystyle S={\frac {1}{4}}{\sqrt {\begin{vmatrix}0&a^{2}&b^{2}&1\\a^{2}&0&c^{2}&1\\b^{2}&c^{2}&0&1\\1&1&1&0\end{vmatrix}}}}
ממחישה את הדמיון לנוסחת טרטליה עבור נפח של פירמידה משולשת.

יציבות מספרית
-------------

נוסחת הרון כפי שהוצגה לעיל אינה יציבה מספרית עבור משולשים בעלי זווית קטנה מאוד, בחישוב העושה שימוש בנקודה צפה. חלופה יציבה מצריכה סידור מחדש של צלעות המשולש, כך ש-*a ≥ b ≥ c* וחישוב של הנוסחה

{\displaystyle S=1/4{\sqrt {(a+(b+c))(c-(a-b))(c+(a-b))(a+(b-c))}}}
הסוגריים הכרחיים למניעת אי יציבות מספרית בהערכה.

קישורים חיצוניים
----------------

ויקישיתוף מדיה וקבצים בנושא **נוסחת הרון** בוויקישיתוף
* הוכחה גאומטרית לנוסחת הרון (אנגלית)
* נוסחת הרון, באתר MathWorld (באנגלית)
**עכבר עשב בליק** (שם מדעי: ***Arvicanthis blicki***) הוא מין מכרסם דמוי-עכבר ממשפחת העכבריים האנדמי לאתיופיה. עכבר זה קרוב למין עכבר עשב אפריקאי והוא תואר למדע ב-1914 בידי החוקר צ׳יילדס פריק.

אורכו של העכבר 149 עד 173 מ"מ, אורך הזנב כ-87 עד 111 מ"מ ומשקלו 104 עד 152 גרם. הוא בעל פרווה אפורה-כסופה והבטן בהירה יותר. לעכבר זנב ארוך ואוזניים מעוגלות. הנקבות מתרבות לאורך כל השנה ממליטות בעיקר במשך העונה הגשומה, כשלעיתים נקבות ממליטות פעמיים בשנה. בממוצע נולדים 3 גורים בהמלטה ואלה מתפתחים מתחת לאדמה.

מין זה הוא שוכן של רמות הרריות באתיופיה, המכוסות בערבות עשב טרופיות או סובטרופיות בגובה של 2,000 עד 4,000 מטרים מפני הים. הוא חי בקהילות מרובות ולעיתים מבלה לצד מכרסמים אחרים כמו חולד גדול-ראש. הוא ניזון בעיקר מצמחייה עשבונית ומזרעים שהוא מוצא בערבות. בתורו הוא נטרף בידי זאב אתיופי ועופות דורסים בעיקר.

עכבר זה מצוי כיום בסיכון עקב פגיעה בבית גידולו לטובת חקלאות.

קישורים חיצוניים
----------------

ויקישיתוף מדיה וקבצים בנושא **עכבר עשב בליק** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
 |

הערות שוליים
------------

1. ↑  עכבר עשב בליק באתר הרשימה האדומה של IUCN
שגיאות פרמטריות בתבנית:מקורות   
פרמטרי חובה [ נושא ] חסרים 

**עכבת הגל** (באנגלית: **Wave impedance**) של גל אלקטרומגנטי היא היחס בין המרכיבים הרוחביים של השדות החשמליים והמגנטיים ("המרכיבים הרוחביים" הם אלה שבזווית ישרה לכיוון ההתפשטות). עבור גל מישור רוחבי-אלקטרו-מגנטי ( TEM ) הנע דרך תווך הומוגני, עכבת הגל שווה בכל מקום לעכבה העצמותית (intrinsic או הפנימית מובנת) של התווך. בפרט, עבור גל מישור הנע בחלל ריק, עכבת הגל שווה לעכבת הריק. ייצוגו בסמל *Z* ומתבטא ביחידות אוהם. ניתן להשתמש בסמל *η* (eta) במקום *Z* עבור עכבת גל, כדי למנוע בלבול עם עכבה חשמלית.

הגדרה
-----

עכבת הגל ניתנת על ידי

{\displaystyle Z={E\_{0}^{-}(x) \over H\_{0}^{-}(x)}}
כאשר {\displaystyle E\_{0}^{-}(x)} הוא השדה החשמלי ו {\displaystyle H\_{0}^{-}(x)} הוא השדה המגנטי, בייצוג פאזורי. העכבה היא, באופן כללי, מספר מורכב.

מבחינת הפרמטרים של גל אלקטרומגנטי והתווך שהוא עובר דרכו, עכבת הגל ניתנת על ידי

{\displaystyle Z={\sqrt {j\omega \mu \over \sigma +j\omega \varepsilon }}}
כאשר *μ* הוא החדירות המגנטית (הידועה גם בכינוי חַלְחָלוּת מַגְנֵטִית, פֶּרְמֵאַבִּילִיּוּת מַגְנֵטִית).

*ε* הוא המקדם הדיאלקטרי-פֶּרְמִיטִיבִיּוּת (הממשי).

ו- *σ* הוא המוליכות החשמלית של החומר שהגל עובר בו (שתואם לרכיב הדמיוני של המקדם הדיאלקטרי מוכפל באומגה).

במשוואה, *j* היא היחידה הדמיונית,

ו- *ω* הוא התדר הזוויתי של הגל.

בדיוק כמו עכבה חשמלית, העכבה היא פונקציה של תדר. במקרה של חומר דיאלקטרי אידיאלי (שבו המוליכות היא אפס), המשוואה מצטמצמת למספר האמיתי

{\displaystyle Z={\sqrt {\mu \over \varepsilon }}.}

בריק
----

בריק עכבת הגלים של הגל המישורי היא:

{\displaystyle Z\_{0}={\sqrt {\frac {\mu \_{0}}{\varepsilon \_{0}}}}}
כאשר *ε* 0 הוא הוא המקדם הדיאלקטרי של הריק

ו-*μ* 0 הוא פרמאביליות#פרמאביליות הריק של הריק).

עכשיו, מכיוון ש:

{\displaystyle c\_{0}={\frac {1}{\sqrt {\mu \_{0}\varepsilon \_{0}}}}=299,792,458{\text{ m/s}}}

{\displaystyle Z\_{0}=\mu \_{0}c\_{0}}.
מכאן שהערך בעצם תלוי {\displaystyle \mu \_{0}}. {\displaystyle \mu \_{0}=4\pi \times 10^{-7}{\text{H/m}}}, מכאן

{\displaystyle Z\_{0}=376.73031346177\ldots ~\Omega \approx 120\pi ~\Omega }.
הערך המקובל כיום של {\displaystyle Z\_{0}} הוא

{\displaystyle Z\_{0}=376.730313668(57)~\Omega }.

קישורים חיצוניים
----------------

* סרטון הסבר על עכבת הגל
זאקי ונג'נס וסיניסטר גייטס בהופעה בנורווגיה בשנת 2011
**זאקי ונג'נס** (באנגלית: **Zacky Vengeance**; נולד ב-1981) הוא גיטריסט וזמר משני בין לאומי אשר מנגן בלהקת "Avenged Sevenfold".

הגיטריסט ידוע בשמו (זאקי ונגנס) שזהו שם הבמה שלו כאשר השם האמיתי שלו הוא **זקרי ג'יימס בייקר** (**Zachary James Baker**).

חייו
----

ונג'נס, יליד אולימפיה, וושינגטון, לימד את עצמו לנגן בגיל 13 ולפני ההצלחה עם להקתו כיום "Avenged Sevenfold" ניגן בלהקת הפאנק "MPA" קיצור של "Mad Porno Action".

בבית ספר התיכון עבר הצקות והשפלות ולכן קיבל את כינויו "זאקי ונג'נס" ("ונג'נס", באנגלית, פירושו "נקמה") היות שרצה לנקום בהם על ידי הצלחה עם להקתו.

הלהקה אוונגד סבנפולד (הלהקה שבו הוא מנגן)  הוקמה בשנת 1999 ומופיעה עד היום כאשר הגיטריסט היה אחד מהמקימים של הלהקה.

אלבומה הראשון של הלהקה יצא בשנת 2001 והאלבום האחרון בשנת 2016, כאשר בסך הכל הוציאה הלהקה 11 אלבומים, שוונג'נס היה שותף בהקלטתם.

הגיטרה של ונג'נס מבוססת על מודל S-1 של Schecter. בתחתית הגוף של הגיטרה ישנם 4 מספרים "6661" אשר מיצגים את שנת הקמת הלהקה 1999. ונג'נס השתמש בגיטרות רבות אחרות בקריירה שלו לפני שהוא קיבל גיטרה חתומה על שמו (2005).

קישורים חיצוניים
----------------

ויקישיתוף מדיה וקבצים בנושא **זאקי ונג'נס** בוויקישיתוף
* 

* אתר האינטרנט הרשמי של זאקי ונג'נס

* זאקי ונג'נס, במסד הנתונים הקולנועיים IMDb (באנגלית)

* זאקי ונג'נס, באתר Rotten Tomatoes (באנגלית)

* זאקי ונג'נס, באתר AllMusic (באנגלית)

* זאקי ונג'נס, באתר MusicBrainz (באנגלית)

* זאקי ונג'נס, באתר Discogs (באנגלית)
* ונג'נס באתר האינטרנט Fandom

| אוונג'ד סוונפולד |
| --- |
| M. Shadows • סיניסטר גייטס • זאקי ונג'נס • ג'וני כרייסט • ברוקס ווקרמן |
| The Rev • מאט וונדט • ג'סטין סיין • דימון אש • ארין אילג'י • מייק פורטנוי |
| אלבומים | Sounding The Seventh Trumpet • Sounding The Seventh Trumpet • City of Evil • Avenged Sevenfold • Diamonds In The Rough • Nightmare • Hail To The King • The Stage |
| מיני אלבומים | Welcome to the Family • Warmness on the Soul |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: e3df81c7-2ed9-4c35-90ca-6ec8069225aa

 |
**ויליאם אבנר סטנפיל** (באנגלית: **William Abner Stanfill**‏; 16 בינואר 1892 - 12 ביוני 1971) היה איש ציבור אמריקאי, אשר ייצג במשך תקופה קצרה את מדינת קנטקי בסנאט של ארצות הברית.

חייו
----

סטנפיל נולד בברבורוויל שבקנטקי, ולאחר שרכש את השכלתו התיכונית בבתי ספר ציבוריים, למד לימודים גבוהים במכללה המאוחדת שבקנטקי. ב-1912 היה לבוגר אוניברסיטת קנטקי במשפטים. לאחר מכן החל להתמחות בחוק ומשפט בעיר הולדתו ברבורוויל ואחר כך בעיר הזארד. הוא שירת כחבר במועצת המנהלים מכללת המורים של מורהד בשנים 1927-1931.

ב-1 בנובמבר 1945, האפי צ'נדלר, נציגה של קנטקי בסנאט של ארצות הברית מטעם המפלגה הדמוקרטית, התפטר מתפקידו ונתמנה לנציב הבייסבול האמריקאי. מושל קנטקי, סימאון ויליס ההרפובליקני מינה ב-19 בנובמבר 1945 את סטנפיל למלא את מקומו של צ'נדלר בסנאט. סטנפיל בחר שלא להתמודד מחדש לסנאט. סטנפיל כיהן בסנאט מ-19 בנובמבר 1945 עד 5 בנובמבר 1946, כאשר יורשו, ג'ון שרמן קופר, נטל ממנו את מושבו בקונגרס של ארצות הברית. סטנפיל שב להתמחות בחוק ומשפט ולאחר מכן פרש לגמלאות בלקסינגטון, בירת קנטקי.

קישורים חיצוניים
----------------

ויקישיתוף מדיה וקבצים בנושא **ויליאם סטנפיל** בוויקישיתוף
* ויליאם סטנפיל באתר המדריך הביוגרפי של הקונגרס של ארצות הברית (באנגלית)
* ויליאם סטנפיל, באתר "Find a Grave" (באנגלית)

הערות שוליים
------------

1. 1 2 3 4  ויליאם סטנפיל באתר המדריך הביוגרפי של הקונגרס של ארצות הברית (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* US Congress: S000792

 |
עכסן אדום
**עכסן אדום** (שם מדעי: ***Crotalus ruber***) הוא מין של עכסן החי במערב ארצות הברית בדרום-מערב קליפורניה וכן בחצי האי באחה קליפורניה, מקסיקו באזורי תת-מדבר. הוא קיים גם במספר איים באוקיינוס השקט, מערבית לבאחה קליפורניה.

מאפיינים
--------

לעכסן האדום קשקשים אפורים-חומים ומעט אדמדמים, וזנב בעל קצה שחור-לבן. הוא מגיע לאורך של מטר עד מטר וחצי בממוצע ואף לאורך 162 סנטימטרים, והוא בעל ראש שטוח עם עיניים כהות ולידם גומות היכולות לחוש בחום גוף קבוע של טרפו. נקבות העכסן משריצות 3 עד 20 צאצאים באזור אוגוסט.

הוא מצוי באזורי מדבר, ערבות יבשות, מדרונות של גבעות עד לגובה 1,500 מטרים ובקרבת החופים, ובכמה איים קטנים. נחשי המדבר קטנים יחסית לשוכני החופים.

הנחש משתמש בארס חזק כדי להרוג טרף הכולל עופות, עכברים, ארנביים קטנים וסנאיי קרקע אך יגוון בלטאות ובנחשים אחרים. הארס יכול לשמש להגנה מאויבים, אם כי הנחש לא תוקפני וארסו חלש יחסית לשאר העכסנים, אך עדיין מסוכן מאוד. מדד ה-LD50 שלו הוא 4.0 עד 3.7 מ"ג/ק"ג.

תת-מינים
--------

* *Crotalus ruber elegans*
* *Crotalus ruber exsul*
* *Crotalus ruber lucasensis*
* *Crotalus ruber monserratensis*
* *Crotalus ruber ruber*

קישורים חיצוניים
----------------

ויקישיתוף מדיה וקבצים בנושא **עכסן אדום** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ITIS
* NCBI
* GBIF
 |

הערות שוליים
------------

1. ↑  עכסן אדום באתר הרשימה האדומה של IUCN
**Rampage** הוא טיל אוויר-קרקע מדויק לטווח בינוני-ארוך מתוצרת משותפת של תעש מערכות ומפעל מלמ של התעשייה האווירית שנועד לפגיעה מדויקת במטרות איכות כגון מפקדות אויב, סוללות טילים וארטילריה, מתקני מכ"ם ותקשורת וכו'. הטיל משתמש במספר מערכות ניווט ומגיע למהירות על-קולית, דבר שמקשה מאוד על שיבושו או יירוטו. ה-Rampage מבוסס על רקטת אקסטרא של תעש מערכות ונמצא בשירות חיל האוויר הישראלי, שלפי פרסומים זרים עשה בו שימוש בסכסוך האיראני-ישראלי בתקיפות בסוריה המיוחסות לישראל.

קוטר הרקטה 306 מילימטרים (12.0 אינץ') ואורכה כ-4.7 מטרים (15 רגל). משקלה בשיגור הוא 570 קילוגרם (1,260 ליברות) היא נושאת ראש קרבי עם חומר נפץ מרסק במשקל של 150 ק"ג. היא בעלת טווח של כ-145 קילומטר ודיוק גבוה (לפי ההערכות CEP < 10 m). הרקטה מוצעת במספר ראשי קרב ובהם פצצונות רסס ורש"ק חדירה, תוך שימוש בטכנולוגיות מתקדמות וייחודיות. האקסטרא מיוצרת על ידי תעש מערכות ומפעל מלמ של התעשייה האווירית לישראל (תע"א) בשיתוף פעולה. ה-Rampage מכונה טיל אך מוגדר כ"רקטה מתקנת מסלול". בעוד שלטיל יש מערכת ביות עצמאית ויכולת לעקוב אחרי המטרה באופן אקטיבי ולתקן את מסלולו בהתאם לתנועתה, רקטה מתקנת את מסלולה כך שהיא תפגע בנקודת ציון נייחת שהזינו לה בעת השיגור. לכן ה-Rampage מותאמת לתקיפת מטרות נייחות ולא ניידות. "Rampage" מודעת למיקומה ומונחית על ידי מערכת ניווט אינרציאלית וכן GPS. יש לה מערכות ניווט נוספות לגיבוי למקרה שהאויב מפעיל שבש או חוסם GPS.

ה-Rampage נמצא בשירות חיל האוויר הישראלי וניתן לשיגור ממטוסי F-15,‏ F-16I סופה ו-F-35I שבשירות החיל. אף על פי שרשמית הטיל נכנס לייצור סדיר ושימוש מבצעי רק ב-2019, לפי הערכות בטיל כבר נעשה שימוש מבצעי בתקיפות המיוחסות לצה"ל שנעשו בזמנים מוקדמים יותר.

קישורים חיצוניים
----------------

* With Hypersonic Missiles, Israel's F-35s Are Upping The Ante In Syria, כתבה של The National Interest, אוקטובר 2019
* Israel Turns Artillery Rocket Into Supersonic 'Rampage' Air-Launched Stand-Off Weapon, אתר The Drive, יוני 2018

הערות שוליים
------------

1. ↑  Israel Turns Artillery Rocket Into Supersonic 'Rampage' Air-Launched Stand-Off Weapon, אתר The Drive, יוני 2018
**זכריה (זאק) יוליסס לואו** (באנגלית: **Zachariah Ulysses Lowe**, נולד 1977) הוא עיתונאי, פרשן, בלוגר ויוצר פודקאסט אמריקאי. את דרכו העיתונאית החל בשנת 2004 כעיתונאי לענייני משפט בקונטיקט. בהמשך עבר לכתוב על כדורסל ולשמש כפרשן של ליגת ה-NBA. כתב בעבר עבור הספורטס אילוסטרייטד וכיום בעל טור קבוע ב-ESPN. נחשב לאחד הפרשנים המובילים והנחשבים בסיקור הליגה

קריירה
------

לואו בעל תואר שני בהיסטוריה של ארצות הברית מקולג' ויליאם ומרי ובעל תואר שני בעיתונות מאוניברסיטת קולומביה. בשנת 2004 החל לשמש ככתב לענייני משפט וממשל בעיתון The Advocate בסטמפורד, קונטיקט, תפקיד אותו מילא במשך 4 שנים. לאחר מכן שימש כשנתיים כתב במגזין The American Lawyer. במהלך אותו הזמן כתב בלוג באתר האוהדים CelticsHub.Com.

בשנת 2010 החל לכתוב טור דעה בשם "פוינט פורוורד" (Point Forward) במגזין ספורטס אילוסטרייטד. בשנת 2012 ביל סימונס הציע לו להצטרף כפרשן NBA באתר Grantland. בשנת 2015, לאחר סגירת האתר, עבר לכתוב עבור ESPN, חברת האם של Grantland. בשנת 2016 קיבל הצעה לעבור ולכתוב עבור האתר בליצ'ר רפורט (Bleacher Report), אך בסופו של דבר חתם על חוזה ארוך טווח ב-ESPN.

אחת לשבוע מפורסם הפודקאסט "The Lowe Post" בו משוחח לואו עם עיתונאי ספורט שונים על הליגה. במהלך העונה הוא מפרסם טור שבועי קבוע ב-ESPN תחת השם "10 דברים שאני אוהב ולא אוהב, כולל..."

סגנון כתיבה
-----------

כתיבתו של פוסט מתאפיינת בניתוח סטטיסטי מעמיק ומרובה פרטים, שימוש בסרטוני וידאו וכתיבה בשפה פשוטה וברורה. בשונה מכתבים רבים המתקדמים בסיקור או ניתוח של קבוצה אחת, כתיבתו של לואו עוסקת בניתוח כולל של הליגה. הניתוח מתבצע ברמות שונות ויכול לכלול ניתוח מעמיק של מהלך בודד לצד ניתוח מגמות ארוכות טווח בליגה

קישורים חיצוניים
----------------

* זאק לואו, ברשת החברתית טוויטר

הערות שוליים
------------

1. 1 2  Zach Lowe Is America’s Best Sports Writer, Slate.com, 20 May 2016
2. 1 2  אסף רביץ‏, המושכים בחוטים: דירוג עשרת האנשים הכי משפיעים בעונת ה-NBA, באתר וואלה!‏, 4 באפריל 2018
3. ↑  Zach Lowe, Graduate Student in History , 17 February 2014
4. ↑  Weighing Ray Allen’s Value, The New York Times, 1 July 2010
5. ↑  Zach Lowe Re-Signs With ESPN After Strong Pursuit By Bleacher Report, 25 July 2016
6. ↑  The Lowe Post
7. ↑  Bridging The Gap, 7 February 2013

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"זאק לואו"**.
**אנטואנט פיירוורקר** (בצרפתית: **Antoinette Feuerwerker**, ‏24 בנובמבר 1912 - 10 בפברואר 2003) הייתה משפטנית צרפתייה ולוחמת פעילה בתנועת התנגדות הצרפתית במהלך מלחמת העולם השנייה.

ביוגרפיה
--------

אנטואנט (אנטוניה, טוני, טויבה רושל) גלוק נולדה ב-1912 באנטוורפן, בלגיה למשפחה יהודית ממוצא פולני, הוריה פנחס גלוק-פרידמן צאצא ישיר של מנהיגי חסידות חוזרים למגיד דב בער ממזריץ' והניה שיפר.

משפחתה נדדה רבות באותן שנים. במהלך מלחמת העולם הראשונה עברה המשפחה מפולין לבלגיה, ומשם לשווייץ, שם נולדו שלושת אחיה, רוז וורפמן, הדוויג [היידי] וסלומון גלוק, לאחר מכן עברה המשפחה לגרמניה ולבסוף לצרפת, שם התאזרחו. 

פוירוורקר למדה ב- Lycée des Pontonniers (כיום Lycée international des Pontonniers) בשטרסבורג.

לאחר סיום לימודי התיכון היא למדה משפטים, דבר נדיר באותם ימים לאישה. אחד מהפרופסורים שלה, רנה קפיטנט, הפך לשר החינוך (1944–1945) בממשלה הזמנית ושר המשפטים (התובע הכללי) (1968–1969) תחת שארל דה גול. היא עבדה במשרד עורכי הדין של רנה קפיטנט. היא סיימה את בית הספר למנהל עסקים (HEC).

עם משפחתה עברה לפריז, שם הכירה את דוד פיירוורקר, רב צעיר. הם נישאו בנובמבר 1939, בתחילת מלחמת העולם השנייה.

דוד, שהיה בקו מאז'ינו באותה תקופה, היה צריך לקבל אישור מיוחד כדי להשתתף בחתונה. ביוני 1940 עברה פיירוורקר ל-Brive-la-Gailard, שם בעלה היה הרב של שלוש מחלקות צרפתיות: Corrèze, Creuse ו-Lot. הם הצטרפו לתנועת ההתנגדות כדי להילחם בנאצים.

פיירוורקר השתתפה באופן פעיל בכל הפעילויות בתנועת ההתנגדות עם בעלה, הרב דוד פיירוורקר, בעיקר בגיוס סוכני קישור והפצת כתבי עת חשאיים. יחד עם ז'רמיין ריבייר, שהוכרה מאוחר יותר כחסידת אומות העולם, היא ארגנה את פינוי הצעירים שנרדפו על ידי הנאצים.

בחודשים האחרונים של מלחמת העולם השנייה היא הסתתרה במנזר קתולי עם בתה התינוקת, עטרה, ושרדה מתפוחי אדמה ומים. מאוחר יותר היא הוסתרה על ידי ז'רמיין גובלו, בתו של הפילוסוף הצרפתי אדמונד גובלו. אחותה, רוז וורפמן, שגורשה לאושוויץ, ניצלה. אחיה, רופא צעיר בן 29, ד"ר סלומון גלוק, גורש מצרפת בשיירה 73, שהובילה לקובנה בליטא ולרוואל (טאלין) באסטוניה, כדי לא לחזור.

ב ניי-סי-סן היא קיבלה מארז של מטבעות זהב לשמירה שהחביאה מתחת למיטת בעלה, ללא ידיעתו. הכסף שימש למימון הפעלת ספינת המעפילים אקסודוס.

### לאחר מלחמת העולם השנייה

לאחר מלחמת העולם השנייה עברה עם בעלה לליון, שם כיהן כרב ראשי בין השנים 1944 ל-1946.

בין השנים 1946–1948 היה רבה של ניי-סי-סן, מחוץ לפריז.

בשנים 1948–1966 הם התגוררו בפריז, ברובע המארה, שם הפך בעלה לרב של בית הכנסת Rue des Tournelles.

פוירוורקר שיתפה פעולה עם בעלה במחקרו על האמנציפציה של יהודי צרפת.

ב-1966 הם התיישבו במונטריאול, קוויבק, בקנדה, שם לימד פוירוורקר משפטים וכלכלה בקולג' הצרפתי.

חיים אישיים
-----------

לפיירוורקר ולבעלה, דוד פיירקוורקר, נולדו שישה ילדים: עטרה, נתניה, אלי, הלל, עמנואל ובנימין. בעלה נפטר ב-20 ביוני 1980. היא עברה לישראל בשנת 2000, שם בילתה את שלוש השנים האחרונות לחייה. היא נפטרה ב-10 בפברואר 2003, בת 90, ונטמנה בסנהדריה, ירושלים, לצד בעלה.

מדליה
-----

כלוחמת מתנדבת בתנועת ההתנגדות הצרפתית היא קיבלה את מדליית השחרור הצרפתית. מאוחר יותר העניקה לה ממשלת צרפת את פרס Palmes Académiques ו-Médaille de la Santé Publique, על תרומתה לחינוך הציבורי ולבריאות הציבור.

קישורים חיצוניים
----------------

* נתונים אישיים

הערות שוליים
------------

1. ↑  R' Dr. David Feuerwerker, geni\_family\_tree
**הכנסייה השחורה** (גרמנית: **Schwarze Kirche**; רומנית: **Biserica Neagră**) היא כנסייה בבראשוב, עיר בדרום מזרח טרנסילבניה ברומניה. היא נבנתה על ידי הקהילה הגרמנית של העיר והיא האנדרטה הגותית העיקרית במדינה, בנוסף להיותה אחת ממקומות הפולחן הלותרניים הגדולים והחשובים במדינה.

המבנה הרומי-קתולי נודע במקור כ"כנסיית מרים הקדושה", והוא החליף מבנה ישן אשר שימש לאותה מטרה. בנייתו החלה בסוף המאה ה-14. ניתוח עדויות קשורות הביא מספר חוקרים למסקנה כי העבודות החלו בין 1383 ל־1385, במהלכן העסיקו עובדים ובעלי מלאכה בולגרים שהמשיכו להקים את המושבה הבולגרית בבראשוב. 

על פי אגדה פופולרית, ילד גרמני הפריע לפועלים הבולגרים ואמר להם שאחד הקירות נטוי. אחד הפועלים דחף את הילד ממגדל הכנסייה ואז החביא את גווייתו בכנסייה כדי להסתיר את פשעו.

המבנה נהרס בחלקו במהלך שרפה גדולה שפרצה בזמן פלישת כוחות הבסבורג ב־21 באפריל 1689 (במהלך המלחמה הטורקית הגדולה) ומאז היא נודעת כ"כנסייה השחורה". חלק גדול מהמבנה הפנימי עבר שינוי במהלך המאה ה-18, תוך התייחסות לעיצוב המקורי.

קישורים חיצוניים
----------------

ויקישיתוף מדיה וקבצים בנושא **הכנסייה השחורה** בוויקישיתוף
* 

* אתר האינטרנט הרשמי של הכנסייה השחורה

הערות שוליים
------------

1. ↑  Virgil Vătășianu, **Istoria artei feudale în țările romîne**, כרך I, Editura Academiei RPR, 1959, עמ' 69, 228-229
2. ↑  Virgil Vătășianu, **Istoria artei feudale în țările romîne**, כרך I, Editura Academiei RPR, 1959, עמ' 228
3. ↑  T. Balkanski, Окръг Брашов

|  |  |
| --- | --- |
| בקרת זהויות עריכת הנתון בוויקינתונים | 
* NKC: kn20110329021
* VIAF: 124152380110301761558
* WorldCat: viaf-172704071

 |
**ויליאם סטנלי ג'בונס** (באנגלית: **William Stanley Jevons**‏; 1 בספטמבר 1835 - 13 באוגוסט 1882) היה כלכלן ולוגיקן בריטי.

ביוגרפיה
--------

ג'בונס נולד בליברפול שבאנגליה, כבן לסוחר כלי ברזל. הוא התמחה בלימודי כימיה ומדעי הטבע באוניברסיטת לונדון, ובין השנים 1854–1859 שימש בוחן מתכות במִטבעה החדשה בסידני שבאוסטרליה. בשנת 1859 שב ללונדון ופנה ללימודי פילוסופיה, תורת ההיגיון וכלכלה מדינית, שאותם סיים בהצטיינות בשנת 1862. בשנת 1866 התמנה לפרופסור לפילוסופיה, לתורת ההיגיון ולכלכלה מדינית באוניברסיטת מנצ'סטר, ובשנת 1876 הפך לפרופסור לכלכלה מדינית באוניברסיטת לונדון. בשנת 1880 פרש מן ההוראה האקדמית כדי להקדיש את כל מרצו למחקר. בשנות השלושים המאוחרות של חייו החלה בריאותו להתערער, ובגיל 47 טבע בים.

תרומתו לכלכלה העיונית
---------------------

תרומתו העיקרית של ג'בונס לכלכלה העיונית היא פיתוחה של תורת התועלת השוּלית. תורה זו, שהדגישה את הביקוש למצרך כקובע העיקרי של מחירו, הייתה מנוגדת לתורת הכלכלה הקלאסית, שתלתה את מחיר המצרך בכמות העבודה המופעלת בייצורו. ג'בונס הביא אפוא לשינוי ערכים מעמיק במחשבה הכלכלית באנגליה, והיה אף הכלכלן הבריטי הראשון שהשתמש בשיטות מתמטיות: "ברור שתורת הכלכלה, אם ברצוני שתהיה מדע בכלל, חייבת להיות מדע מתמטי", כתב ג'בונס. "כשם שתאוריה מושלמת של כמעט כל מדע אחר כרוכה בשימוש במתמטיקה, כך גם לא תהיה ברשותנו תאוריה מושלמת של הכלכלה ללא עזרתה."

תרומתו בתחום הכלכלה השימושית
----------------------------

תרומתו של ג'בונס התבטאה גם בתחום הכלכלה השימושית: הוא בדק את השפעת גילוי הזהב בקליפורניה על רמת המחירים, ביצע תחזיות כלכליות שאותן מכר לבתי עסק וניתח את ההשפעה של ירידת הפריון במכרות הפחם בבריטניה על המשק הבריטי. בעקבות עבודתו האחרונה נתמנתה ועדה מלכותית לחקירת מלאי הפחם במדינה, ושמו של ג'בונס התפרסם ברבים. 
ג'בונס טבע את המונח אפקט הריבאונד (אנ'), המוכר גם כ"הפרדוקס של ג'בונס(אנ')", הגורס כי כאשר מוטמע פיתוח טכנולוגי המייעל את השימוש באנרגיה, הכמות הכוללת שנצרכת מהמשאב אינה יורדת ודווקא עולה, וזאת בניגוד לציפיות. הסיבה לכך היא שהייעול מביא להוזלת מחיר המשאב שמביא להגדלה בביקוש ובצריכה. מבחינה מאקרו-כלכלית, הייעול לא פותר את בעיית המחסור במשאב, אלא רק מחמיר אותה.

קישורים חיצוניים
----------------

ויקישיתוף מדיה וקבצים בנושא **ויליאם סטנלי ג'בונס** בוויקישיתוף
* ויליאם סטנלי ג'בונס, ברשת החברתית Goodreads
* ויליאם סטנלי ג'בונס, באתר MacTutor (באנגלית)
* ויליאם סטנלי ג'בונס, באתר אנציקלופדיה בריטניקה (באנגלית)
* כתבי ויליאם סטנלי ג'בונס בפרויקט גוטנברג (באנגלית)

  


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007280551105171
* ADB: jevons-william-stanley-3857
* BIBSYS: 90540195
* BNE: XX980663
* BnF: cb12028417m (data)
* CANTIC: a10410284
* CiNii: DA00439219
* DAAO: william-stanley-jevons
* GND: 118984357
* ISNI: 0000 0000 8344 4184
* LCCN: n80024350
* NDL: 00444703
* NKC: jo2003170287
* NLA: 35246526
* NLG: 158763
* NLK: KAC200805557
* NLP: A28805689
* NTA: 069733546
* PIC: 306123
* RERO: 02-A003425385
* RKD: 409965
* SELIBR: 191640
* SNAC: w6ht2w42
* SUDOC: 028451759
* Trove: 880689
* VcBA: 495/188906
* VIAF: 68944005
* WorldCat: lccn-n80024350

 |
**בוקר בהיר וצח** (אנגלית: **Bright Shiny Morning**) הוא רומן שנכתב על ידי ג'יימס פריי, ופורסם בשנת 2008. הספר עוקב אחרי חייהן של מספר דמויות: אברטון וקייסי, סלבריטאים נשואים; זוג צעיר, מאדי ודילן; משרתת ממוצא מקסיקני בשם אספרנסה וחסר בית המכונה ג'ו הזקן. הספר עוקב לא רק אחר חייהם של הדמויות הראשיות אלא כולל גם פרופיל של דמויות משניות אחרות, כמו גם התייחסות למחוז לוס אנג'לס.

ביקורות
-------

הספר קיבל ביקורת טובה בניו יורק טיימס, שתיאר את ג'יימס פריי כך: "הוא קיבל הזדמנות נוספת. תראו מה הוא עשה איתה. הוא הפך להיות מספר סיפורים טוב הפעם." מבקר אחד כתב: "שורה תחתונה: אם, על אף השערורייה, אהבת את הספר מיליון רסיסים קטנים, סביר להניח שתרצה לטרוף את בוקר בהיר וצח. כמו מחברו, הוא יכול להיקרא בהרבה שמות, אבל אף פעם לא משעמם. או ביישן."

קרא לזה "דף טרנר", אך הצהיר גם כי פריי "מוביל אותך אל הגבעות הגבוהות מעל הוליווד, מראה לך את הנוף המרהיב ביותר של הכיעור הזה שהוא לוס אנג'לס, ולאחר מכן נוטש אותך לבצע את הבחירה היחידה שבאפשרותך: לקפוץ ".

ב-2 באוגוסט 2008, העיתון Guardian פרסם "אירווין וולשי מוקסם מסיפור הגאולה של ג'יימס פריי-'הקאמבק הספרותי של העשור' ג'יימס פריי הוא בוודאי אחד הכותבים הטובים ביותר והחשובים ביותר שהתגלו בשנים האחרונות."

קישורים חיצוניים
----------------

* בוקר בהיר וצח, באתר OCLC (באנגלית)
**הכנסייה החדשה** (בהולנדית: **Nieuwe Kerk**) היא כנסייה פרוטסטנטית בסגנון גותי בעיר דלפט שבהולנד. מאז שנת 1584 היא משמשת כמקום קבורתם של בני משפחת המלוכה ההולנדית.

הכנסייה
-------

הכנסייה, שנקראה בתחילה כנסיית אורסולה הקדושה, ניצבת בכיכר השוק של דלפט, מול בית העירייה. בנייתה החלה בשנת 1396 ונסתיימה מאה שנים לאחר מכן. נמצא בה מונומנט לזכרו של וילם השתקן, אשר הושלם בשנת 1621. מגדל הפעמונים של הכנסייה, שגובהו כ-109 מטרים, תוכנן על ידי יאקוב ון דר בורך, והוא השני בגובהו בהולנד. קבוע בו שעון ולו 18 פעמונים, בנוסף ל-30 פעמונים אחרים. 13 פעמונים נוספים מתקופות שונות מצויים בו אך אינם בשימוש.

הכנסייה הוכרה כאתר מורשת לאומי הולנדי (Rijksmonument).

מרתף הקבורה המלכותי
-------------------

בשנת 1584 נרצח וילם השתקן, מייסד הרפובליקה ההולנדית. הוא נקבר במרתף קבורה בכנסייה אשר תוכנן על ידי הנדריק ופיטר דה קייסר (אנ'). מאז ועד עתה נקברו במרתף זה מרבית בני בית אורנז'-נסאו, בית המלוכה של הולנד. אחרונים נקברו שם המלכה יוליאנה ובעלה הנסיך ברנרד, בשנת 2004. מרתף הקבורה המלכותי איננו פתוח לקהל הרחב.

בכנסייה קבור גם המשפטן ההולנדי הנודע הוגו גרוטיוס.

* 
* תוכנית מרתף הקבורה המלכותי בכנסייהתוכנית מרתף הקבורה המלכותי בכנסייה

קישורים חיצוניים
----------------

ויקישיתוף מדיה וקבצים בנושא **הכנסייה החדשה** בוויקישיתוף
* 

* אתר האינטרנט הרשמי של הכנסייה החדשה
* הכנסייה החדשה, ברשת החברתית פייסבוק

* הכנסייה החדשה, ברשת החברתית טוויטר

* הכנסייה החדשה, ברשת החברתית אינסטגרם

* הכנסייה החדשה, ברשת החברתית LinkedIn

|  |  |
| --- | --- |
| בקרת זהויות עריכת הנתון בוויקינתונים | 
* GND: 4651838-1
* LCCN: n92021190
* VIAF: 138429430
* WorldCat: viaf-138429430

 |
**בוקר טוב אדון פידלמן** הוא סרט קולנוע דרמטי ישראלי בבימויו של במאי הקולנוע יוסי מדמוני ובכיכובו של השחקן ששון גבאי.
הסרט יצא לבתי הקולנוע באוגוסט 2011.
זהו הסרט השני ברווחיותו בקופות הכרטיסים בישראל בשנת 2011.

עלילה
-----

עלילת הסרט מתרחשת בבית מלאכה קטן בדרום תל אביב שמתמחה בחידוש רהיטים עתיקים. אחד משני השותפים, מקסים מלמוד (רמי דנון), נפטר בתחילת הסרט, ומוריש את חלקו דווקא לבנו של יעקב פידלמן, שותפו (ששון גבאי).
פידלמן האב הוא בעל מקצוע מיומן וקפדן, אולם חסר הבנה בעניינים פיננסיים, תחום בו טיפל מלמוד. עקב כך, נקלעת הסדנה לקשיים כלכליים והבנקים מסרבים להעניק אשראי לפידלמן.
בנו של פידלמן, נוח (נבו קמחי), הוא עורך דין מצליח, אולם מנוכר מאביו. בגלל הקשיים הכלכליים ומיקומה של הסדנה באזור נדל"ני מבוקש, הוא מעוניין שאביו יפרוש לגמלאות וכך יוכל למכור את הסדנה ליזמי נדל"ן. הדבר מערער עוד יותר את יחסיהם של השניים, הגרועים ממילא.

בינתיים מגיע למקום צעיר מסתורי שעונה לשם אנטון (הנרי דוד) שברח מהבית, ומתקבל לעבוד כשולייתו של פידלמן. אנטון מתגלה גם כבעל רצון ללמוד וגם כבעל כישורים מתאימים כעובד.

על מנת להציל את הסדנה הכושלת, מציע אנטון, שמתגלה גם כפסנתרן מחונן, לשפץ פסנתר סטיינוויי מן המאה ה-19, אותו גילה בין הרהיטים בסדנה, ולמכרו בסכום נכבד.

בינתיים, מתאהב אנטון באשתו ההרה של נוח, חווה (שרה אדלר), אשה רגישה ובעלת חוש אסתטי. חווה חשה שבעלה מעדיף את עסקיו ומזניח אותה ובינה לאנטון מתפתח קשר רומנטי.
עכשיו נוח ואנטון מתחרים על ליבה של חוה.

שחקנים
------

* פידלמן - ששון גבאי
* נוח - נבו קמחי
* אנטון - הנרי דוד
* חווה - שרה אדלר
* מלמוד - רמי דנון
* אניטה - רות גלר
* נערת ליווי (מאהבת מלמוד) רותי בורנשטיין
* נערת ליווי - סופיה אוסטריצקי

מועמדויות ופרסים
----------------

לצד הצלחה רבה בקופות בישראל זכה הסרט להצלחה אמנותית ניכרת בעולם - פרס התסריט לשנת 2011 בפסטיבל סאנדנס, הפסטיבל החשוב בארצות הברית, פרס "הסרט הטוב ביותר" בפסטיבל קרלובי וארי בצ'כיה מהחשובים בעולם, ועוד פרסים רבים בפסטיבלים בינלאומיים. הסרט השתתף בעשרות פסטיבלים ברחבי העולם, ונמכר להפצה מסחרית בארצות הברית ובאירופה. הסרט מועמד בשנת 2011 לפרס אופיר. כמו כן הסרט זכה בפסטיבל ירושלים בפרס הסרט הטוב ביותר, העריכה והמוזיקה.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **בוקר טוב אדון פידלמן** |

* "בוקר טוב אדון פידלמן", במסד הנתונים הקולנועיים IMDb (באנגלית)
* "בוקר טוב אדון פידלמן", באתר נטפליקס
* "בוקר טוב אדון פידלמן", באתר AllMovie (באנגלית)
* "בוקר טוב אדון פידלמן", באתר Rotten Tomatoes (באנגלית)
* "בוקר טוב אדון פידלמן", באתר ספר הקולנוע הישראלי
* "בוקר טוב אדון פידלמן", באתר אידיבי
* "בוקר טוב אדון פידלמן", במסד הנתונים הקולנועיים KinoPoisk (ברוסית)
* "בוקר טוב אדון פידלמן", במיזם "אישים" לתיעוד היצירה הישראלית
* אורון שמיר, עכבר העיר אונליין, "בוקר טוב, אדון פידלמן": מעולה לא רק בזכות ששון גבאי, באתר הארץ, 25 באוגוסט 2011
* שמוליק דובדבני, "בוקר טוב, אדון פידלמן": חודר מתחת לציפוי, באתר ynet, 26 באוגוסט 2011
* דני סגל, חשיבותה של רצינות • איך "בוקר טוב אדון פידלמן"?, באתר של "רשת 13", 26 באוגוסט 2011 (במקור, מאתר "nana10") ‏
* מאיר שניצר, האב, הבן ורוח הזמן: על "בוקר טוב אדון פידלמן", באתר nrg‏, 28 באוגוסט 2011

הערות שוליים
------------

1. ↑  עופר מתן, צלילה חוזרת: הכנסות הסרטים הישראליים צנחו ב-2011, באתר nrg‏, 25 בדצמבר 2011
**NGC 1560** היא גלקסיה ספירלית קטנה בקבוצת הכוכבים ג'ירף, הנמצאת במרחק של כ-10.6 מיליון שנות אור ממערכת השמש ושייכת לקבוצת מאפיי. לגלקסיה בהירות מדרגה 11.3 והיא התגלתה ב-1 באוגוסט 1883 על ידי האסטרונום הגרמני וילהלם טמפל, בזמן שחיפש אחר שביט, והוא תיאר אותה כעמומה למדי וגדולה. יחד איתה הוא זיהה ערפילית נוספת כמעלה מצפון לה, שגם היא גלקסיה (NGC 1573), אך היא אינה שייכת לקבוצת מאפיי ונמצאת למעשה במרחק גדול פי 17 ממנה. בשנת 1888 ג'ון דרייר הכניס אותה לקטלוג הכללי החדש תחת הציון NGC 1560 כשהיא מתוארת כעמומה מאוד, גדולה ומאורכת. הגלקסיה נמצאת כ-3.4 מעלות ממזרח לכוכב γ בג'ירף וכ-5.9 מעלות מצפון-צפון-מערב לכוכב α בג'ירף, שני הכוכבים עמומים וקשים לזיהוי. כ-5.5 מעלות מדרום-מערב לה נמצאת IC 342 שגם כן שייכת לקבוצת מאפיי.

תכונות
------

גודלה הזוויתי של NGC 1560 הוא כ-12 דקות קשת, מעט פחות מחצי קוטרו של הירח המלא, שממרחקה שקול לקוטר של פחות מ-40,000 שנות אור, כשליש מהקוטר של שביל החלב. מישור הגלקסיה כמעט מקביל לקו הראייה אליה מכדור הארץ, כך שהיא נראית צרה מאוד וארוכה ורוחבה הזוויתי הוא רק כעשירית מאורכה. מסתה של NGC 1560 מוערכת בכ-‎4×1010‎ מסות שמש, כעשירית ממסת שביל החלב, כאשר רק כאחוז ורבע ממסתה או כ-‎5×108‎ מסות שמש מורכב ממסת הכוכבים שבה, והיא מכילה כמות גדולה של גז מימן חופשי שמהווה כ-3% ממסתה או ‎1.3×109‎ מסות שמש. שאר המסה, כ-95% היא של חומר אפל שטיבו אינו ידוע. למרות כמויות הגז החופשי שבגלקסיה, יצירת הכוכבים החדשים שבה מתרחשת בקצב איטי, כ-6 מאיות של מסת שמש בשנה. המתכתיות של כוכבי הגלקסיה נמוכה, כ-2% מהמתכתיות של השמש, מה שמראה על אוכלוסיית כוכבים זקנה יחסית.

קישורים חיצוניים
----------------

ויקישיתוף מדיה וקבצים בנושא **NGC 1560** בוויקישיתוף
* NGC 1560, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  R. J. Buta & M. L. McCall: The IC 342/Maffei Group Revealed, The Astrophysical Journal Supplement Series, Vol. 124, Iss. 1, p. 63 (1999)
2. 1 2 3 4 5  NED: NGC 1560
3. 1 2 3  L. Greggio, R. Falomo & R. Scarpa: The Stellar Halo of the Spiral Galaxy NGC 1560, The Astrophysical Journal, Vol. 861, Iss. 2, article id. 81, p. 2 (2018)
4. ↑  W. Tempel: Neue Nebel, Astronomische Nachrichten, volume 111, p. 315 (1885)
5. ↑  J. L. E. Dreyer: A New General Catalogue of Nebulæ and Clusters of Stars, being the Catalogue of the late Sir John F. W. Herschel, Bart, revised, corrected, and enlarged, Memoirs of the Royal Astronomical Society, Vol. 49, p 53(1888)
6. 1 2  I. D. Karachentsev & S. S. Kaisin: More Galaxies in the Local Volume Imaged in Hα, The Astronomical Journal, Vol. 140, Iss. 5, p. 1243 (2010)
**ריימונד ג'ון לפארד** (באנגלית: **Raymond John Leppard**;‏ 1 באוגוסט 1927 – 22 באוקטובר 2019) היה מנצח ונגן צ'מבלו בריטי. במהלך שנות ה-60 מילא לפארד תפקיד חשוב בהתחדשות העניין במוזיקה של תקופת הבארוק, בייחוד בהחייאת האופרה הבארוקית, שלפארד נמנה עם ראשוני המנצחים החשובים שהעלו אותה בתקופה המודרנית.

ביוגרפיה
--------

לפארד נולד בלונדון וגדל בבאת'. למד צ'מבלו וויולה בטריניטי קולג', קיימברידג', שם היה פעיל גם כמנצח מקהלה ושימש מנהל מוזיקלי לאגודה הפילהרמונית של קיימברידג'.

בשנת 1952 הופיע לראשונה בלונדון, ובהמשך ניצח על אנסמבל לפארד, שהקים בעצמו. הוא יצר קשר קרוב עם תזמורת גולדבורו, שהייתה בשנת 1960 לתזמורת הקאמרית האנגלית. הוא הופיע גם ברסיטלים כנגן צ'מבלו והיה חבר בסגל המורים בטריניטי קולג' ומרצה למוזיקה משנת 1958 עד 1968.

התעניינותו במוזיקה עתיקה הניעה אותו לערוך להוצאה מחודשת כמה פרטיטורות מאותה תקופה. בעיני מוזיקולוגים הוצאות אלה שנויות במחלוקת, אך ביצועיו היו חשובים להצגת יצירות מופת אופראיות מוקדמות לקהל הרחב. הפקתו ל"הכתרת פופאה" של מונטוורדי הוצגה בפסטיבל גליינדבורן בניצוחו, בשנת 1962. בהמשך לכך טיפל בשנים הבאות בעוד אופרות משל מונטוורדי, כמו גם באופרות של פרנצ'סקו קאוואלי.

בנובמבר 1969 הופיע לראשונה בארצות הברית כשניצח על מקהלת וסטמינסטר ועל הפילהרמונית של ניו יורק. באירוע זה הופיע גם כסולן בקונצ'רטו לצ'מבלו ברה מז'ור של היידן. בשנת 1973 התמנה למנצח ראשי של תזמורת BBC הצפונית (אחר כך הפילהרמונית של ה-BBC) במנצ'סטר, משרה בה התמיד עד 1980.

לפארד ניצח גם על "בילי באד" של בריטן במטרופוליטן אופרה ובאופרה של סן פרנסיסקו ועל אלקסטה ואלקינה באופרה העירונית של ניו יורק. כמו כן ניצח בבית האופרה המלכותית, קובנט גארדן ובפריז, המבורג, סנטה פה, סטוקהולם וז'נבה.

בגליינדבורן ניצח על ביצוע בכורה עולמי של "זריחת הירח" מאת ניקולס מו. משנת 1987 עד 2001 כיהן לפארד כמנהל המויקלי של התזמורת הסימפונית של אינדיאנפוליס. בשנים 2004–2006 הוא שימש יועץ מוזיקלי לתזמורת לואיוויל.

ריימונד לפארד קיבל אותות כבוד על פועלו בבריטניה ובאיטליה.

נפטר ב-22 באוקטובר 2019.

קישורים חיצוניים
----------------

* ריימונד לפארד, במסד הנתונים הקולנועיים IMDb (באנגלית)
* ריימונד לפארד, באתר AllMusic (באנגלית)
* ריימונד לפארד, באתר MusicBrainz (באנגלית)
* ריימונד לפארד, באתר Discogs (באנגלית)

הערות שוליים
------------

1. ↑  Wakin, Daniel J. (2019-10-22). "Raymond Leppard, Versatile Maestro Who Led Baroque Revival, Dies at 92". *The New York Times* (באנגלית אמריקאית). ISSN 0362-4331. נבדק ב-2019-10-23.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273027205171
* BIBSYS: 90385908
* BNE: XX856034
* BnF: cb13896567x (data)
* CiNii: DA04099655
* GND: 103984100
* ISNI: 0000 0001 1476 7665
* LCCN: n81026551
* LNB: 000039276
* MusicBrainz: 903e2bc4-00a1-4f53-98ef-13dde0b81a2c
* NKC: xx0090356
* NLA: 36174383
* NTA: 06998185X
* SNAC: w6xw4png
* SUDOC: 080563406
* Trove: 1224093
* VIAF: 85902840
* WorldCat: lccn-n81026551

 |
ויליאם פאוול ומירנה לוֹי בקדימון לסרט "זיגפלד הגדול", 1936
**ויליאם הורשיו פאוול** (באנגלית: **William Horatio Powell**;‏ 29 ביולי 1892 – 5 במרץ 1984) היה שחקן קולנוע אמריקאי, אחד הכוכבים הידועים והפוריים ביותר בשנות ה-30 של המאה ה-20. בכל הקריירה שלו הופיע בכמעט 100 סרטים, מחציתם בשנות השלושים. סרטיו כוללים את ששת סרטי סדרת "האיש הרזה" לפי ספריו של דשיל האמט לצדה של מירנה לוֹי, לצידה הופיע ב-14 סרטים. היה מועמד שלוש פעמים לפרס אוסקר לשחקן הטוב ביותר על תפקידיו בסרטים "האיש הרזה" (1934), "אישי גודפרי" (1936) ו"חיי עם אבא" (1947).

תולדות חייו
-----------

פאוול נולד בפיטסבורג, פנסילבניה וגדל בקנזס סיטי, מיזורי. ביתו היה סמוך לבית ילדותה של ג'ין הארלו, שתהיה לימים בת זוגו, אך לא הכיר אותה בנעוריו. בגיל 18 עבר לניו יורק על מנת ללמוד באקדמיה האמריקאית לאמנויות הדרמה, אותה סיים ב-1912. לאחר עשור של הופעות בוודוויל החל ב-1922 להופיע בסרטים אילמים. תפקידו הראשון היה בהפקת שרלוק הולמס בתפקיד פרופסור מוריארטי לצד ג'ון ברימור שגילם את התפקיד הראשי. הוא הופיע בלמעלה מ-30 סרטי ראינוע לפני שעבר בהצלחה את מהפכת הסרט המדבר.

בשנת 1934 הופיע בתפקיד הבלש ניק צ'ארלס בסרט "האיש הרזה", הראשון בסדרה בת שישה סרטים לפי ספריו של דשיל האמט. הסרט זיכה אותו במועמדות לפרס אוסקר והחל שיתוף פעולה קולנועי פורה עם מירנה לוי, ששיחקה את אשתו. ב-1936 גילם את דמותו של פלורנץ זיגפלד בסרט זוכה האוסקר זיגפלד הגדול, שגם בו שיחקה לוי את אשתו. באותה שנה היה מועמד בשנית לאוסקר על סרטו "אישי גודפרי".

ב-1935 כיכב לצידה של ג'ין הארלו בסרטו של ויקטור פלמינג "Reckless" ("פוחזת"), במהלך הצילומים הפכו השניים לזוג, אם כי לא התחתנו. מותה של הארלו, בגיל 26, קטע את יחסיהם. לאחר מותה של הארלו נכנסה הקריירה של פאוול להאטה. בשנות הארבעים הופיע במספר קטן של סרטים, אחד מהן היה "החיים עם אבא" בבימויו של מייקל קורטיז משנת 1947, לצידה של אליזבת טיילור, עליו היה מועמד לפרס האוסקר בפעם האחרונה. סרטו האחרון היה "מר רוברטס" בבימויו של ג'ון פורד משנת 1955 לצידם של הנרי פונדה, ג'יימס קאגני וג'ק למון. לאחר פרישתו לא הופיע עוד על הבד או בטלוויזיה.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **ויליאם פאוול** |

* אתר האינטרנט הרשמי של ויליאם פאוול

* ויליאם פאוול, במסד הנתונים הקולנועיים IMDb (באנגלית)

* ויליאם פאוול, באתר "אידיבי", מאגר הידע העברי לקולנוע ישראלי ועולמי

* ויליאם פאוול, באתר AllMovie (באנגלית)

* ויליאם פאוול, במסד הנתונים הקולנועיים KinoPoisk (ברוסית)

* ויליאם פאוול, באתר MusicBrainz (באנגלית)
* ויליאם פאוול, באתר "Find a Grave" (באנגלית)
* ויליאם פאוול, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007426933505171
* BNE: XX1119015
* BnF: cb14050967h (data)
* CANTIC: a11826745
* GND: 132278375
* ISNI: 0000 0001 2127 5781
* LCCN: n84143459
* MusicBrainz: f1965d53-34b9-4b8e-951c-73e6b931a7d5
* NARA: 16987244
* NKC: pna2012681837
* NTA: 243110510
* SNAC: w6vx112k
* SUDOC: 144387425
* Trove: 925093
* VIAF: 34659879
* WorldCat: lccn-n84143459

 |
גריר גרסון וולטר פידג'ן ב"ניצנים בעפר"
**ניצנים בעפר** (באנגלית: **Blossoms in the Dust**) הוא סרט ביוגרפי אמריקאי בצבעי טכניקולור משנת 1941, בבימויו של מרווין לרוי, עם גריר גרסון ווולטר פידג'ן בתפקידים הראשיים.
התסריט מבוסס באופן חופשי על חייה של עדנה גלדני (אנ') שלחמה למען זכויות ילדים. היא פעלה בעיקר לקידום זכויות ילדים יתומים וילדים מחוץ לנישואים, והצליחה לגרום לביטול התואר "לא חוקי", שהופיע בתעודת הלידה שלהם.

סרט זה הוא שיתוף הפעולה הראשון של הצמד פידג'ון-גרסון, אשר הופיעו יחד בשבעה סרטים נוספים.
הסרט היה מועמד לשלושה פרסי אוסקר:

* פרס אוסקר לסרט הטוב ביותר
* פרס אוסקר לשחקנית הטובה ביותר - גריר גרסון
* פרס אוסקר לצילום הטוב ביותר - צבע

הסרט זכה בפרס אוסקר לעיצוב ההפקה הטוב ביותר - צבע

תקציר העלילה
------------

תחילת המאה ה-20, עדנה קיילי (גריר גרסון) ואחותה המאומצת שארלוט (מרשה האנט) מאורסות ומתכוננות לנשף עם שני החתנים המיועדים בביתם במילווקי, מינסוטה. השמחה נפסקת כאשר הוריו של אלן קיטס (ויליאם הנרי) המאורס לשרלוט, מגלים שהיא למעשה "לא חוקית" כי הוריה לא ידועים וכך רשום גם בתעודת הלידה שלה. אלן נכנע לדרישות הוריו אף על פי שהוא אוהב את שרלוט. שרלוט המיואשת עולה לחדרה ויורה בעצמה.

פליקס גלדני עובד בבנק אותו מנהל אביה ומחזר אחריה בדבקות ובהתלהבות עד שהיא נכנעת לו, מבטלת את אירוסיה ושניהם נישאים ועוברים לגור בעיר שרמן בטקסס שם יש לפליקס טחנת קמח מצליחה.

נולד להם בן אך הלידה קשה והרופא ד"ר בקסטר (פליקס בסארט) מבשר להם שלא תוכל ללדת יותר. הבן נהרג בתאונה בגיל צעיר ועדנה נכנסת לדיכאון. פליקס משכנע אותה לפתוח בביתם מעון לילדי אימהות עובדות שמשפר את מצב רוחה. לאחר מספר שנים נאלץ פליקס לסגור את הטחנה בגלל הפסדים והם עוברים לעיר פורט וורת' שם פותחת בית ליתומים ולילדים ללא הורים. המקום מתקיים מתרומות. פליקס חולה ומת ועדנה נשארת לבד. יום אחד באה אליה אישה צעירה ותורמת לה סכום נכבד. בשיחה היא מגלה לה שהיא בת "לא חוקית" ולכן אינה יכולה להתחתן.

עדנה נרתמת לשנות את החוק בטקסס כדי למחוק את המילה "לא חוקי" ("illegitimate") מתעודת הלידה של אלה שנולדו מחוץ לנישואים או שההורים אינם ידועים. היא נתקלת בהתנגדות רבה מהציבור ובעיקר מהנשים החסודות של טקסס אבל היא אינה נרתעת. בדיון הגורלי היא מדברת מיציע הקהל בפרלמנט ואומרת שמי שאינם חוקיים הם ההורים ולא הילדים. לבסוף היא מצליחה לשכנע את חברי הפרלמנט והחוק מתוקן.

עדנה מתקשרת בעיקר לילד נכה ברגלו בשם טוני. היא מתקשה למסור אותו לאימוץ אבל ד"ר בקסטר משכנע אותה שלטובת הילד מוטב שיהיה בתוך משפחה ולא במוסד. היא מחליטה לסגור את המוסד ולחזור למילווקי. שוטר מגיע למוסד ומשאיר שם שני ילדים שמצא משוטטים ברחוב ועדנה מקבלת אותם ומחליטה להישאר.

צוות השחקנים
------------

| שם השחקן/ית | שם הדמות | הערות |
| --- | --- | --- |
| גריר גרסון | עדנה גלדני |  |
| וולטר פידג'ן | פליקס גלדני |  |
| פליקס בסארט | ד"ר מקס ברסלר |  |
| מרשה האנט | שארלוט קייל |  |
| ויליאם הנרי | אלן קיטס | ארוס של שארלוט |

קישורים חיצוניים
----------------

ויקישיתוף מדיה וקבצים בנושא **ניצנים בעפר** בוויקישיתוף

* "ניצנים בעפר", במסד הנתונים הקולנועיים IMDb (באנגלית)
* "ניצנים בעפר", באתר AllMovie (באנגלית)
* "ניצנים בעפר", באתר Rotten Tomatoes (באנגלית)
* "ניצנים בעפר", במסד הנתונים הקולנועיים KinoPoisk (ברוסית)
* קדימון לניצנים בעפר, באתר יוטיוב
* ניצנים בעפר, באתר TCM
ו**יליאם סידני מאונט** (באנגלית: **William Sidney Mount** ;‏26 בספטמבר 1807 - 19 בנובמבר 1868) היה צייר אמריקאי, הידוע בעיקר בזכות ציורי הז'אנר שלו, אם כי הוא גם צייר נופים ודיוקנאות. הוא היה בתקופת אסכולת נהר ההדסון.

ביוגרפיה
--------

ויליאם סידני מאונט, סחר סוסים 1835
ויליאם מאונט נולד ב Setauket, לונג איילנד, ניו יורק, ב־26 בנובמבר 1807 לג'וליה אן הוקינס ותומאס שפרד מאונט, בעלה.

הוא למד באקדמיה הלאומית לעיצוב בניו יורק, ובשנת 1832 הפך לאקדמאי מלא.

הוא נפטר כמו אחיו ממחלת הכולרה ב Setauket ב -19 בנובמבר 1868.

אף על פי שהחל כצייר אירועים היסטוריים, מאונט עבר לציור סצינות מחיי היומיום.

בנוסף לציור, ויליאם סידני מאונט היה נגן ומלחין מוכשר למוזיקה לכינור.

הבית והסטודיו שלו, בית ויליאם סידני מאונט, הוא נקודת ציון היסטורית לאומית.

אחד מבתי הספר היסודיים המקומיים במחוז נקרא על שמו, וכך גם בית הספר היסודי בפארק רגו, קווינס.

וילאם סידני מאונט, כוחה של המוזיקה, 1847
על שמו נקרא בניין מגורים הממוקם ברוט קוואד בקמפוס אוניברסיטת סטוני ברוק.

משפחה
-----

הוא עבד הרבה עם אחיו, שפרד אלונזו מאונט (1804–1868), שגם הוא היה אמן, הידוע בעיקר כצייר פורטרטים,

הפך לאקדמאי לאומי בשנת 1842.

אחייניתו אוולינה מאונט הייתה גם אמנית הקשורה לאסכולת נהר ההדסון,

ויליאם סידני מאונט, רוקדים באסם, 1831
ויליאם סידני מאונט, מגלגלים צמר, 1836
היא קיבלה חלק מההכשרה שלה מויליאם וידוע שהיא העתיקה את ציוריו מדי פעם.

קישורים חיצוניים
----------------

ויקישיתוף מדיה וקבצים בנושא **ויליאם סידני מאונט** בוויקישיתוף
* ויליאם סידני מאונט, באתר אנציקלופדיה בריטניקה (באנגלית)
* ויליאם סידני מאונט, באתר "Find a Grave" (באנגלית)

הערות שוליים
------------

1. ↑  The Long Island Museum – of American Art, History & Carriages, longislandmuseum.org
2. ↑  Chisholm, Hugh, ed, Mount, William Sidney, **1911 Encyclopædia Britannica** Volume 18
3. ↑  William Sidney Mount and his circle : an exhibition of paintings and drawings by William Sidney Mount, with a group of works by his friends and contemporaries, January 31, 1945, libmma.contentdm.oclc.org (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007426850505171
* BnF: cb14434930d (data)
* GND: 118785168
* ISNI: 0000 0000 8393 5186
* LCCN: n50006681
* NTA: 071515259
* RKD: 58038
* SNAC: w6z343nt
* SUDOC: 085853968
* ULAN: 500017404
* VIAF: 72190237
* WorldCat: lccn-n50006681

 |
**ויליאם הוד סימפסון** (באנגלית: **William Hood Simpson**‏; 18 במאי 1888 – 15 באוגוסט 1980) היה גנרל בצבא ארצות הברית, אשר התפרסם כאשר פיקד על הארמייה האמריקנית התשיעית בחזית מערב אירופה במלחמת העולם השנייה.

ביוגרפיה
--------

### ראשית חייו

סימפסון נולד בטקסס. הוא למד באקדמיה הצבאית הלאומית של ארצות הברית, סיים את לימודיו בה ב-1909 ושירת בחיל הרגלים. לפני כניסת ארצות הברית למלחמת העולם הראשונה שירת בפיליפינים (1910-1912) והיה מוצב בסן פרנסיסקו וכן השתתף במסע העונשין במקסיקו נגד פנצ'ו וייה ב-1916.

ב-1917 קודם לדרגת קפטן ושירת בחזית אירופה במלחמת העולם הראשונה בשורות הדיוויזיה ה-33. הוא הגיע עד לדרגה זמנית של לוטננט קולונל ולתפקיד של ראש מטה דיוויזיה.

ב-1919 שירת כראש מטה הדיוויזיה ה-6 באילינוי. הוא שירת במשרד המלחמה ולאחר מכן למד בבית הספר לחיל רגלים בפורט בנינג (עד 1924). שנה אחר כך סיים את לימודיו בבית הספר לפיקוד ומטה של צבא ארצות הברית. לאחר שנתיים בתפקיד מפקד גדוד רגלים למד במכללת למלחמה של צבא ארצות הברית (עד 1928). בשנים 1932–1936 היה מורה ללימודי צבא במכללת פומונה (Pomona) בקליפורניה. ב-1934 קודם לדרגת לוטננט קולונל וב-1938 היה לקולונל. בשנים 1936–1940 היה מדריך במכללה למלחמה.

ב-1940 מונה סימפסון לפקד על חטיבת רגלים בטקסס. באוקטובר 1941 קודם לתפקיד של מפקד הדיוויזיה ה-35 ועסק באימונה.

### מלחמת העולם השנייה

סימפסון (בשורה הקדמית, ראשון משמאל) בצילום קבוצתי של מפקדים אמריקניים בכירים בחזית אירופה, 1945
בקיץ 1942 פיקד סימפסון על הדיוויזיה ה-30, ובאוקטובר באותה שנה מונה לפקד על הקורפוס ה-12, שזה עתה הוקם. באוקטובר 1943 קודם לדרגה זמנית של לוטננט גנרל והיה למפקד הארמייה הרביעית.

במאי 1944 יצא סימפסון לבריטניה על מנת להקים את מטה הארמייה האמריקנית התשיעית. הארמייה הפכה למבצעית ב-5 בספטמבר, ופעלה במסגרת קבוצת הארמיות ה-12. משימתה הראשונה הייתה שחרור העיר הצרפתית ברסט שבברטאן, בעוד שתי הארמיות האמריקניות האחרות בצרפת (הראשונה והשלישית) מתקדמות מזרחה.

בהמשך הצטרף סימפסון עם עוצבתו לקו החזית בגבול גרמניה. בנובמבר 1944 היא תקפה את קו זיגפריד. במהלך קרב הארדנים הועברה העוצבה לפיקודה של קבוצת הארמיות ה-21 הבריטית. הארמייה התשיעית השתתפה במסגרתה בצליחת נהר הריין במרץ 1945. באפריל 1945 שבה הארמייה שבפיקודו לפיקוד קבוצת הארמיות ה-12 ובאותו חודש הייתה הראשונה לחצות את נהר האלבה.

### לאחר המלחמה

ביוני 1945, לאחר כניעת גרמניה, שב סימפסון לארצות הברית. הוא מילא שליחות לסין, ולאחר מכן נטל את הפיקוד על הארמייה השנייה בטנסי. בנובמבר 1946 פרש מן השירות הצבאי. ביולי 1954 קודם על פי החלטת הקונגרס לדרגת גנרל (ארבעה כוכבים).

סימפסון נודע במראהו, שהפך לסמל שלו - גבה קומה וקרח לחלוטין.

סימפסון נפטר בשנת 1980 ונטמן בבית הקברות הלאומי ארלינגטון.

עיטורים
-------

סימפסון עוטר במדליית השירות המצוין (פעמיים), בעיטור כוכב הכסף, באות לגיון ההצטיינות ובאותות מערכה אמריקניים שונים. כמו כן הוענקו לו אות מסדר האימפריה הבריטית ואות לגיון הכבוד וצלב המלחמה הצרפתיים.

קישורים חיצוניים
----------------

ויקישיתוף מדיה וקבצים בנושא **ויליאם סימפסון** בוויקישיתוף
* ביוגרפיה של סימפסון באתר בית הקברות הלאומי ארלינגטון
* גלריית תמונות של סימפסון באתר TexasHistory
* ויליאם סימפסון, באתר אנציקלופדיה בריטניקה (באנגלית)
* ויליאם סימפסון, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb17009998b (data)
* LCCN: n85185674
* NARA: 10569547
* VIAF: 62986446
* WorldCat: lccn-n85185674

 |